khistorydata/jeongjo-sjw-relations huggingface dataset:
정조 10년 · 목
禮曹啓言。臣良浩。承命馳詣泮宮。與大司成臣閔鍾顯。招諸生傳宣聖敎。使之還入。則諸生以爲。臣等又伏承宗伯勸入之命。豈不知萬萬惶感。而旣被罔測之誣。不敢抗顏於齋舍者。實無前後之異。無以奉承聖敎。只自惶懍俟勘云矣。○成均館啓言。臣有隣。承牌入泮。與臣鍾顯。招致諸生。縷縷曉諭。勉之以恩旨之難孤。責之以分義之至重。而諸生以爲。情窮勢蹙。無路轉動。終不聽從。仍爲退去。聖廟捲堂。已爲四日。齋舍空虛。又以已經宿。其在事體。萬萬未安。何以爲之乎。敎以。館堂依例與郞官。往橋門外勸入。又啓言。卽者儒生等。以久留泮村。虛辱恩命。尤爲惶悚。詣神門外。行四拜禮。仍爲退去泮外。遂至空館。何以爲之乎。敎以。館堂與大司成。率郞官往至橋門之外。卽爲勸諭入齋。又啓言。臣等依聖敎。進往橋門之外。招集諸生。傳宣批旨。縷縷開諭。則儒生輩謂以廉義所關。終始堅執。實無回聽之望。何以爲之乎。敎以。卿等更往勸諭。
정조 10년 · 강
召見藥房三提調于誠正閣。
정조 10년 · 강
大司憲金憙等。校理成種仁等。陳箚討逆。竝以勿煩賜批。
정조 10년 · 강
應敎申耆。修撰李書九聯疏。賜批。
정조 10년 · 목
疏略曰。臣等日昨聯疏。略陳討賊復讎之義。而及伏承聖批下者。繼伏見諸臣疏批。臣等之惑。於是乎滋甚。而益不覺心骨之煎沸也。聖批答前弼善臣金履鏞疏曰。此非如是輕易陳請事也。臣等竊以爲不然。夫君父之讎。不戴一天。如可報也。雖晷刻之頃。決難容忍。乃或尼之曰。爾且姑徐徐云。則于臣子之心。果何如也。聖批答奉朝賀臣趙暾疏曰。旣無的疑。於何考覈。臣亦以爲不然。夫疑之爲言有事而難質之謂也。苟可指的。奚事乎疑。今曰旣無的疑。則雖不指的。疑則有之。考覈之道。捨此而何求。伏願亟將端緖旣露之逆。臺啓重發之賊。嚴加究覈。此外凡有一分可疑之類。竝乞洞諭廷臣。悉付有司。鉤得情節。打破窩窟。以報 宗國之讎。以洩臣民之冤。批以。是何等至重大之事。如是容易議到。苟有的疑。誅討之擧。豈待爾等之言。
정조 10년 · 목
持平任長源。正言韓光植等連啓。幷批以。不允。昨日筵中下批。直令循例頒布。未知措語律名之添改矣。擅擬該堂事。今日始見具其書。如是聲罪。何以容措。況對揚之擧。不可構勒。亟停勿煩。禮堂事。畢竟奉承。蓋因嚴敎催促之致。以此爲罪。能無偏苦之嫌乎。亟停勿煩。○(刀削)(刀削)逮至今日。將相連謀。危機急變。釀出於肘腋之間。向非 祖宗默佑。 慈敎誕宣。則不知今日國家。將稅駕於何地。(刀削)自不禁血淚交逬。心膽俱墜。深宵丙枕。殿下亦豈無惕然於中者乎。伏願亟從國人之論。以爲 宗國無彊之計焉。至於撤鞫一款。抑有所悲憤痛廹者。 慈敎中兩次喪變證症形怪底。尤爲臣民之一倍冤號。係是獄情之最大肯綮。惟當嚴訊窮詰。必得端緖。而奈何此獄根因。曾未及此。獄案纔具。國論愈沸。諸臣批旨中。若曰旣無的疑。於何考覈。臣等愚見則竊以爲。殿下此敎。卽爲考覈之一端。蓋其可疑者。雖無端的。而疑則未嘗無也。萬有毫分可疑之端。則是何等極變。而不思所以鉤得之道乎。停乳誤劑。卽是楫喜三醫之事。則楫喜可問也。挾他懷貳。卽是宇謙諸賊之圖。則宇謙可問也。(刀削)宋樂休申愷。不可不鞫也。捕廳諸囚。又不可不鞫也。伏願更令一一盤覈焉。批以。首陳事勿煩。次陳云云。爾等須見僚官疏批也。捕廳諸囚事。服毒旣有明證。證出而厥囚仍卽致斃。到今送藥一款。猝難究覈矣。
정조 10년 · 강
吏曹判書尹蓍東上疏辭職。賜批。
정조 10년 · 목
批以。予則曰得人。卿其勿辭行公。
정조 10년 · 목
敎曰。大臣明日欲爲入來云。日次亦在再明。次對仍令來會。
정조 10년 · 강
原春監司李致中上疏。賜批。
정조 10년 · 목
疏略曰。今番逆變。實是亘古所未有也。元惡就戮。輿憤少洩。而(刀削)天討尙遲。伏願亟循大庭之請焉。仍伏念臣猥叨重寄。鈍劣生疏。今於殿最事。有萬萬悚蹙者。敢此首實焉。襄陽縣監金夢華。越松萬戶金宗爀。赴任俱是日淺。而混書等第。開拆之後。始乃覺得。惶隕震懍。無地自容。伏乞亟命攸司。重勘臣溺職之罪焉。批以。首陳事勿煩。尾陳自引事。事未前聞。殊非嚴考績之意。卿則從重推考。
정조 10년 · 강
召見大臣備堂及藥院內閣諸臣于誠正閣。
정조 10년 · 목
時原任大臣及藥院內閣諸臣。爲承候求對故也。○敎曰。泮儒空館。今爲五日。見其所懷。必欲昭晣而乃已。趙相羽等不可無罰。卿等之意何如。領議政金致仁曰。此事不過互相爭詰。轉輾至此。而已往不必追理。目下疏擧之不參。終涉可駭。不可儒罰而止。趙相羽等。嚴加處分似好矣。敎以。揆以常情。豈有他哉。設或出於黨私或阿好之心。厥罪亦將何居。趙相羽等。雖有輕重之殊。何必强加區別。定配或徒配事分付。又敎曰。泮儒之神門拜辭事。卿意以爲何如。致仁曰。此非關係斯文之事。則以自己處義。至有此擧。殊涉猥越。空館已至屢日。他儒生亦豈無之乎。敎以。幾十年所無之事。豈可復爲。況事無關於斯文。而尤何可爲此乎。前例自前例。後弊自後弊。他儒勸入事。卿言好矣。以此分付本館。由前由後。不能蕫率之失。在所難免。大司成推考。又敎曰。卿等果見方外儒生疏錄乎。卿等各陳所見。致仁曰。討逆是何等事。而分別彼此。已涉駭然。不參泮疏。稱以方外。亦是前所未有之事。判府事徐命善曰。儒生如欲陳章。則同參於館學可也。方外之稱。殊涉怪駭矣。敎曰。方外生之不入於館學疏錄。別處陳章。極爲可駭。況疏錄。一見已礙眼。問于諸臣果然。似此大同之論。敢售偏私之習。言端旣出於筵席。其在杜後弊之道。漸不可長。疏頭停擧。致仁啓言。今番陳賀。事面自別。天討亟行。宗祊再安。莫非我 東朝殿下默運明諭之 盛德洪烈也。大庭縟儀。決不當進表裏而止。該曹磨鍊。未免疏忽。依 先朝乙亥已例。殿下率百官親上致詞於 東朝。仍行臨殿受賀之禮。允愜於國體輿情。請分付該曹。以此改磨鍊宜矣。敎以。 慈殿陳賀事。依爲之。凡於養 慈志慰慈心之道。予何所不用其極。而 慈心之慰悅。未必係於躬親進賀。則雖不躬賀。 慈心亦豈爲之悵觖乎。致仁曰。臣等固有未卽覺察之失。而該曹之不考前例。率易爾磨鍊。不可無警。請禮曹判書洪良浩。從重推考。從之。又啓言。此京畿監司徐有防狀啓也。以爲尤甚廣州等十邑及德積德浦兩鎭。災傷最酷。來春開賑。不容少緩。而之次邑鎭中尤甚面里。不得不捄急者。亦當爲十餘處。補賑諸人之錢穀輸納者。從便料理。艱辛鳩貿之穀。僅爲萬餘包。以此分排。勢無奈何。常賑耗一萬石。營賑穀五千石。特許劃給。以爲磨鍊賙賑事。請令廟堂稟旨分付矣。畿內饑荒。最爲可悶。尤甚十餘邑鎭。待春卽當開賑。之次邑鎭中尤甚面里。不得不捄急者。亦至十餘處。則請劃賑穀。蓋不獲已。且其所請之數。不至過濫。常賑耗一萬石。營賑穀五千石。請依狀請許劃。從之。又啓言。此慶尙監司金尙集狀啓也。枚擧東萊前府使洪文泳狀啓以爲。秋應德之致命。決知由於喜六倭之毆打。另飭該府。諭以法禁。期於正法。而設門將文成豹。目見數十倭人之持梃攔出。旣不能禁遏。又不卽馳告。究厥罪犯。決難容貸。別差崔昌謙。以邊門都把守。初不嚴其防守。末又阻其通報。至以官村無事之說。肆然納招於檢査之時。其不畏國法。彌綸周遮之罪。殆有浮於成豹。文成豹崔昌謙。竝於設門前梟示。以嚴邊禁。斷不可已。下詢廟堂處之。訓導鄭思鈺。五日柴炭。過時稽滞。致令倭人。藉此起鬧者。罪固不輕。而敢諉因公離次。又稱落馬調病。留連府底。久曠任所。應德致死之後。始乃得聞云者。尤萬萬痛駭。不可不嚴勘。而今此事瑞。旣出於柴炭之不卽入給。則其不遵定式。依前分石。亦甚可駭。釜山前僉使閔百恒。纔已狀聞請罪。而此一款。竝令攸司拿處爲辭矣。設門將文成豹。旣不能遏禁倭人。任其出入。別差崔昌謙。不惟不嚴防守。終又阻其通報。究其罪犯。萬萬駭惋。令左水使。設門前大張軍威。竝加嚴棍後。邊遠定配。訓導鄭思鈺。趁不入給柴炭。致有此事。而敢諉因公久曠任所。應德致死之後。始乃得聞云者。亦極痛駭。一體遠配。釜山僉使閔百恒罪狀。道臣雖請令攸司拿處。而年前廟堂。以入給炭分石禁飭事覆奏。自上特下縷縷批敎。定式嚴禁。而該僉使掩置不布。至今因循。朝家命令。不能行於一邊將。而何以爲國乎。其時僉使。雖已身故。其後僉使柳光璧等。一倂拿問嚴勘。斷不可已。故敢達。從之。又啓言。此原春監司李致中狀啓也。明春三鎭合操。與營將廵點行否。請令廟堂稟旨分付。勸別武都試。依例擧行爲辭矣。本道年事。亦未免歉。至有設賑之邑。此時擾民。誠爲重難。三鎭合操與營將廵點。竝令停止。勸別武都試。則依例擧行事。請分付。從之。又啓言。此北兵使李漢豊狀啓也。行營屬軍兵合操及茂山以北各衙軍兵。明春廵操。依定式擧行事。請令廟堂稟旨分付矣。本道年事。幸不至歉。而西北軍政。異於他道。請依狀請。使之擧行。敎以。瘡痍之餘。亦有捄急諸邑。春操異於秋操。特爲停止。又啓言。釜山前僉使柳光璧等罪狀。臣方請勘。而頃見金吾啓目。則柳光璧只以告身三等勘處矣。罰不當罪。失之太輕。請當該金吾堂上罷職。從之。又啓言。備堂之未還差者多矣。請判尹李在協。禮曹判書洪良浩。延豐君李★(土+甲)。吏曹判書尹蓍東。竝還差。尹蓍東行副司直。李秉模有司堂上差下。從之。又啓言。戶判方罪罷。鑄錢事。無主管之人。請訓鍊大將李柱國。鑄錢堂上差下。使之擧行。從之。又啓言。臣於頃日。以謊說事。略有提達。而近聞閭巷搢紳之間。傳說肆行。以訛傳訛。奇怪危怕之言。無所不至。此必有人暗地白做。以爲疑亂之計。不料世道人心之至此也。聖上起臣於屛廢耄杇朽之餘。廁之任使之列者。豈不以或有裨益於國事乎。而不但無絲毫裨益。乃反以臣之故。致此噂沓。貽害世道。惟臣去而後。邪說可熄。此臣所以夙宵悸恐。不知所出者也。今臣此言。非爲臣身地也。竊恐浮動淆亂。有傷於聖化。將臣此奏。出擧條曉示。俾知其無根孟浪。則其於鎭人心靖世道。或似有補。故敢達。敎以。聞卿所奏。極爲驚駭。此必惡卿者。欲間我君相之間。否則今番重卜。在於久休之餘。故想望之情。反過分數。毀此譽彼之際。自不免語及意不到處。若不依卿所奏。以此事狀。洞示在廷。則嗣後嘵嘵者。必以爲卿將不利於近君近國之事。履霜之戒。在所深念。日前入侍。卿雖以此謊說二字發端。而猶不知喧騰之至此。以此擧條。自政院昭布朝紙。俾中外曉悉。無得售窺覘之計。○判義禁李命植啓言。顧今(刀削)輿憤愈激。臣職在金吾。不得請則不敢退。屢令就坐。而終不退去。故命遞差。仍命罷職。○禮曹判書洪良浩啓言。今番討逆陳賀。 王大妃殿陳賀。依 先朝已例擧行事命下矣。 惠慶宮中宮殿賀禮。一體擧行。而京外進箋及百官致詞表裏 各殿。依例擧行事。請分付。從之。良浩曰。大殿 惠慶宮中宮殿。於 王大妃殿。自內所進表裏。及大殿中宮殿。於 惠慶宮。自內所進表裏。請依例擧行。從之。良浩曰。 王大妃殿 惠慶宮陳賀。旣在服盡之後。百官服色。請依常時朝賀例擧行。中宮殿陳賀時百官服色。依大殿陳賀時例。以烏帽白袍黑角帶磨鍊。從之。○兵曹判書金履素啓言。本曹一軍色。每年所入。每患不足。故未免貸用於二軍色者。其數夥然。貸上加貸。還報無期。癸巳年間。筵稟定式。請劃二軍色布一百同。以爲作錢補用之地矣。其後此規廢閣。貸下尤繁。自今以後。每年二軍色布一百同。依前移劃於一軍色。以爲補用於各樣經費。而所謂貸下一款。切勿自下擧論。旣往貸用者。只有稱貸之名。而萬無還報之實。請永爲蕩減。從之。○敎曰。擧條書入筵敎。多有誤書處。當該注書禁推。○大司憲金憙。大司諫李聖圭。執義兪彥脩。掌令姜忱李永穆。持平任長源張至冕。正言韓光植李泰賢(刀削)傳啓未及下批。又傳他啓。命兩司長官推考。金憙等避嫌。敎以。所失非細。依啓。○副校理李彥祜啓言。登筵兩司。旣已避嫌蒙允。則當卽退出。而乃反彷徨顧瞻。或進或退。壞損臺體。莫此爲甚。兩司諸臣。幷施譴罷之典宜矣。從之。(刀削)(刀削)
정조 10년 · 강
以金頤柱李祖承爲承旨。前望也。尋命頤柱許遞。以李秉模代之。前望也。
정조 10년 · 목
承旨金魯永。以親嫌陳疏乞遞。敎以。前知申在院時。呈此疏可也。及今出代已久。新除知申肅命之後入啓。事甚如何。此疏還給。牌招察任。
정조 10년 · 강
校理成種仁。副校理宋民載李彥祜。修撰吳泰賢。副修撰李庚運申馥聯箚。賜批。
정조 10년 · 목
箚略曰。賓對有命。庶僚咸造。臣等今日之請。必當齊聲仰籲。快承兪音。而及夫筵退之後。竟孤顒俟之情。(刀削)臣等相顧惝怳。萬萬訝惑。臺閣傳啓之體。未及承批。則不得繼陳。雖尋常論啓之事。格例卽然。矧今所請者。何等事也。擧措之乖當。莫此爲甚。罰止遞罷。失之太輕。臣等謂兩司諸臣。幷施譴削之典可也。判金吾屢進屢請。大得獄官之體。宜殿下開納之不暇。而乃反摧折而譴斥之。臣等實不能無憾於處分之過中也。亦願特收遞改之命焉。噫。彼寧鎭附耳接膝之狀。盡綻於諸賊之招。則尙不逮捕。大乖獄體。而始於今日。有秋曹枷囚之命。事係鞫情。則王府自在。彼秋曹不過輕囚議讞之地。用輕囚之律於至妖極憯之賊者。又何失當之至此。臣等亦謂移繫南間。嚴訊得情。斷不可已也。臣等伏奉昨日批旨。雖以厥囚已斃。猝難究覈爲敎。而厥囚旣有納招。其跡亦有明證。今若據其所納之招。而究厥可證之階。則彼雖已斃。豈無更覈之道哉。此已盤問之一瑞。而況臺啓重發之賊。獄囚承款之逆。俱在應問之科。惟願亟降明旨。多般鉤覈焉。批以。入侍兩司事。槪因長官之生疏。以無批書出。譴削之請過矣。判金吾遞差還收事。不允。寧鎭事。爾等以嚴囚刑曹爲太輕。而無論禁府刑曹。尙未捕捉。大係國綱。先令刑曹。嚴訊究問。服毒究覈事。已令申飭捕廳。此非猝乍間可覈。爾等更勿煩請。
정조 10년 · 강
命罪人寧鎭。嚴刑取招。
정조 10년 · 목
敎曰。堂箚旣賜批矣。論以國法。萬萬駭痛。不但名出賊招。渠特戴頭之罪囚。則初不待令嚴囚。命下之後。尙不就捕。豈有此等獰頑之事。嚴飭刑曹。寧鎭刻期捉來。爲先以此罪嚴刑取招。該堂以草供登對以奏。
정조 10년 · 강
重推吏判尹蓍東。
정조 10년 · 목
蓍東懸牌闕外。政院請推。允之。敎以。各別申飭。蓍東又不膺命。敎曰。吏判事。揆以事體。誠萬萬寒心。無情勢無事端。而徒然違召。徒然懸牌。以致入侍命下之後。尙不膺命。深夜酬應。誠苦矣。吏曹判書尹蓍東從重推考。申飭開政。
정조 10년 · 강
命水原府罪人洪大得等。依律處斷。
정조 10년 · 목
刑曹啓言。罪人洪大得金福順金岳只老味金京孫等。劫掠巿閭。戕殺同黨。節次旣已承款。係是不待時處斬罪人。依新頒定式。報議政府。已經詳覈矣。請以右律施行之意。分付道臣。從之。
정조 10년 · 강
點下史兵批歲抄。
정조 10년 · 목
前留守尹塾。判尹兪彦鎬。參議李集斗。牧使尹得達。佐郞洪★(氵+奭)許策。參奉李集玉。府使李漵。學錄黃乃正。縣監李鼎烈朴挺玉鄭龍祚任希厚朴尙春。縣令李英澤。都事尹宗彦。校理趙雲紀尹序東沈樂洙李書九。修撰沈晉賢朴基正。察訪魚用謙。正言成種仁金履成。掌令李庚運鄭景祚。司諫朴廣源。持平宋翼孝幷敍用。牧使柳文植。校理李太享。修撰李尙度吳泰賢給牒敍用。佐郞崔守忱。縣監柳洵蔡敏恭任璸李宅永。留守朴祐源。府使鄭益祚。郡守沈禧洪尙德金思義。牧使柳甲基。判官金再郁。幷減一等。兵使閔義爀。水使李延弼。僉使李潤春李喜健。萬戶李東郁幷敍用。總戎使李邦一。別將李得濟。別軍職曺學臣柳孝源李晳吳毅常。虞侯柳晦源。幷蕩滌敍用。 內禁將許冥給牒。僉使柳光璧林潤起減一等。
정조 10년 · 강
命注書尹行任拿處。旋命分揀。
정조 10년 · 목
敎曰。翰林單付單子。姑未啓下。而注書望筒。徑先入啓。捧納承旨推考。當該實注書罷職。令該府拿問嚴處。禁府以尹行任留置待命所。待開坐捧供啓。敎以。今番事勢以然。分揀。
정조 10년 · 강
以金祖淳爲檢閱。口傳也。
정조 10년 · 강
命具允明等。山訟。摘奸後。登對稟處。
정조 10년 · 목
漢城府啓言。因知事具善復上疏。有山訟決給之命矣。此訟肯綮。須觀 國舅墳山之距新葬爲幾許。距舊葬爲幾許烈後。方可決給。請發遣郞廳。尺量後稟處。敎以。卿之回啓中。發遣府郞。摘奸步數後決給云者。不無意見。若使新葬遠舊葬近。而其所礙逼。遠者緊近者歇。則步數云云。亦未足爲立決之斷案。大抵山訟聽理之規。自有續典令式。及骨之澤。曠絕千古。朝家嗣服以後。事關山訟。惟續典是遵是守。未嘗有一番別判下。此廷臣之所知。而至於此訟。如是斷斷者。是豈但爲重臣家私訟而然哉。誠以 國舅墳山。事體自異。關係至重故也。在予仰體昔日之意。烏可不另行按査。劃卽究竟乎。郞官摘奸。固所不已。而惟其尺量圖形之際。無敢一毫低仰。從所見使之來告。待後日賓對。卿與卽官登對以奏。
정조 10년 · 강
慈殿。以諺敎下于賓廳。
정조 10년 · 목
諺敎若曰。女君之干與朝廷事。非美事也。雖無知識。固已熟知。雖尋常之事。婦女不可參論。況朝廷大事。豈可預聞乎。然而當此 宗國將亡之時。目見聖躬之孤危。國勢之岌嶪。若守區區小嫌。終無一言。則非但爲 宗社之罪人。 先大王在天之靈。將以爲何如也。未亡人自丙申以後。貞疾沈痼。年來日益凛綴。有朝夕之慮。而實感聖孝之篤至。爲 宗社保全頑命。今不一展素蘊。一朝溘然。則予之不瞑之恨。固勿言。實無歸拜 列聖朝曁 先大王之顏。故不得已不此諺敎。惟玆之擧。專出於爲 宗社保聖躬。以明大義也。勿以婦女之言忽之。其深察焉。丙丁以後。倫綱斁絕。變怪層出。至于己亥。凶逆如國榮者又出。敢懷叵測之心。主上春秋鼎盛。未滿三十。而乃敢沮遏儲嗣之大計。(刀削)以主上明斷。洞燭其罪惡。卽爲屛黜。禍色之急。雖似少緩。(刀削)皇天篤佑。 陟降陰隲。歲在壬寅。元良誕降。實是 宗社無疆之慶。而恃國勢以泰山磐石。千萬夢寐之外。遭五月之變。哀痛慘切之極。言念國勢。罔涯罔涯。聖躬之益復孤危。固無可言。而猶有一分企待之地。晝夜顒望矣。意外又見九月變喪。一宮嬪之喪。未必驚痛至此。而爲 宗國關係甚重。今乃連遭慘變。天豈忍斯。兩次變喪。症勢凡百。自初怪底。畢竟至於此境。思之則臆塞膽顫。無一時生世之念。自九月廢常膳。不以生人自居。以予之病。延命扶持者。惟在粟米飮一條路。而此亦不進。標其日子。盡爲封置。雖以進御爲言於大殿。而目下病勢。實難支保。聞領相起廢於近二十年之後。復登廊廟。其所以報 先朝再生之恩。酬當宁眷注之意。政在於扶國勢明義理。以 安宗社。以保聖躬。使予深居宮中之婦人。永賴厚功。竊以是望焉。尙此無聞。蓋國事專責於元輔。況與近日在朝之人有異。至若近日在朝者。則己亥之所不能言。尙可謂之以晚時。而此時重卜。亦無一言。國勢之岌嶪自如。而伈伈度日。豈不訝惑乎。大體倫紀明君綱立然後。國可以爲國。人可以爲人。而卽今世道人心。無異於夷狄禽獸。將至不知有君臣父子之義。今日朝廷。無非世祿之臣。亦莫不厚被國恩。而自大臣以下。無一人爲 宗國明大義。此將奈何。如予之深處宮中。雖無所識。猶覺心骨之俱寒。近日則病益昏沈。(刀削)諺敎正書。已至累次。每欲傳示。而以大殿之懇挽。至今忍耐。而百爾思之。國勢日就危慮。未亡人之病。漸至沈綿。義理之闡明。恐未及見於生前。昨今以來。尤難扶持。主上日夜勸之以回心。而未亡人所秉執。將以明大義。而(刀削)保我國家。則雖歸之日。猶生之年。果以予之一言。有補於國勢。則湯劑常膳。亦豈一向停進乎。未亡人聞之。  明聖大妃。以私親之事。尙臨於次對處所熙政堂而痛哭。  仁元聖后。於先朝壬申。以却饍辭位之事。臨御宣化門。下敎於百僚。今日國勢之危且急者。比之 兩大妃殿時。奚特痛哭臨門而已乎。主上以此事。晝夜挽止。屢日用慮。自數日在靜攝中。故予姑寢諺敎。只却湯饍矣。今日醫女朔問候之後。藥院以無批答之意。稟達於主上。主上以此。又縷縷力爭。而若使諺敎。終未領示。則將無意於此世矣。未亡人之言。雖不足聽聞。其心則爲 宗社扶聖躬固國勢也。未亡人一縷未絕之前。豈忍束手。冥然坐視乎。封置湯劑。今皆還下。常膳退却。僅收精神。諺敎草草書出。而哽咽不能盡布。其詳覽之。諒予未亡人之一端苦心。則庶無恨矣。將此意使中外知悉。又下諺敎曰。此諺敎。匪大臣之所可獨見。勿論誰某。有能(刀削)予病庶可卽瘳。若不傳示此諺敎。則予病之難起。姑無論。予雖庸劣。謹當遵行 兩大妃之事。此意傳于政院。○藥房都提調洪樂性。提調徐有隣。副提調洪檢。啓于 慈殿 曰。聞問安醫女勿令許入之命。不勝惶懍。相率求對於大殿。又伏聞湯劑之許久停進。轉益抑塞。竊伏念常進之湯劑。旣命闕却。日次之問候。勿令許入。 慈候之必致大損。已萬萬煎灼。而惟我聖上因此焦迫。玉候多日彌留。臣等之憂慮罔措。當復如何。伏乞 聖慈。亟進湯劑。亦許問候。以安聖上之孝心。以副臣等之大願。千萬懇祝。 批旨曰。若見諺敎。則當知予意矣。故更不煩陳及。卿等不思君讎國賊之討平。忍向未亡人勸進湯劑乎。惟望深思焉。○領議政金致仁。判府事徐命善。左議政李福源。右議政金熤等。啓于慈殿曰。臣等伏奉諺敎。聚首擎讀。明義理憂 宗國之至誠苦心。嚴正惻怛。溢於累幅。此莫非臣等不忠無狀。緩於懲討亂賊之罪。所當退伏。恭俟鈇鉞之誅。而沐浴之義。不容暫緩。今方求對大殿。齊聲請討。所下 諺敎。翻謄正書。頒示八方。俾中外臣民。咸知我 慈聖扶植倫綱。奠安國勢之盛德。伏乞勉回 慈心。常膳及粟米飮。亟許進御。以安聖上焦迫之孝心。千萬懇祝。 批旨曰。今見啓辭討罪。已無之物。非欲借卿等之口而爲之。而卿等之尋常若此。予之湯劑進御不進御。非卿等之所念慮也。
정조 10년 · 강
時原任大臣。率二品以上求對。
정조 10년 · 목
時原任大臣閣臣藥院三提調諸承旨。詣閤求對。幷敎以。方欲積誠勸進矣。
정조 10년 · 강
命上辛祈穀祭。以親行磨鍊。
정조 10년 · 목
禮曹以來正月初二日 社稷祈穀祭。遣大臣攝行啓。敎以。謹當親行。
정조 10년 · 강
召見閣臣金鍾秀于誠正閣。
정조 10년 · 목
求對故也。○鍾秀啓言。臣以前席未盡之懷。從縣道封章。未卽準請。陳賀已迫。故敢此上來求對矣。討逆陳賀之不待究竟。徑先擧行。臣實惑焉。目今禍本之未準法也。鞫囚之未得情也。俱屬未究竟。而至於 慈殿諺敎中一段事。盤覈未始。究竟何論。而今以逆魁之伏法。遽行告布之禮。則是謂獄事已了。而禍本不必更討也。鞫囚不必更訊也。 諺敎中一段事。亦不必盤覈也。以禍本言之。則以殿下人倫之至。前後哀痛惻怛之敎。凡有人心者。孰不感泣。而 祖宗神靈。赫臨於上。一國輿論。激發於下。而 慈聖諺批。至嚴至明。則雖以人主之尊。亦將無如之何矣。以鞫囚言之。則宇鎭前後供辭。平問之下。已見隱情漸吐。凶謀漸綻。今若一加嚴訊。則脈絡根柢。當不知至於何處。而不施一杖。遽命酌處。以謙凶獰。雖以牢諱逆節爲主。而陰謀凶計。亦多自破綻掩不得處。而亦命依本律施行。此自有鞫獄以來。所未有之例也。殿下於前後鞫獄。務主平反。意或龍蛇之可化爲赤子。而其實則適足爲養禍長惡之歸。則馴致今日之變。殿下何不念懲前之道。而反有以啓之。以貽無窮之禍乎。至若 諺敎中一段事。尤係目下切急之憂。不但積冤積憤之在所必報而已。到今 慈旨渙發之後。尤何晷刻容忍。以忽不測之慮乎。奧自邦慶之初。國言之拂鬱。已無餘地。及夫今年夏秋之變。而中外喧騰之說。無所不至。不覺腸裂膽掉。特緣道塗之言。莫測其所由起。而宮掖之事。又非外臣所敢與聞。故忍痛含冤。切齒腐心。今幾月矣。何幸 慈敎一出。赫日中天。凶徒逆黨內外陰慘之跡。昭不可掩。聖批中。雖以無的疑難鉤覈爲敎。而苟如是也。則 慈敎中兩次變喪以下。累十百言。豈如是丁寧明白。而末端形迹畢露之敎。又何所指耶。藉曰眞贓尙未的。捉醫人與乳嬭之屬。爲先拿問卞供。則端緖自不無綻露之理矣。大抵不利東宮梟獍輩讎國者。本來凶套。辛壬之鏡虎。乙丙之麟謙。如印一板。而戊申諸賊之內外作逆者。今日之事。不幸近之。 慈敎旣下之後。又一向掩覆彌縫之。則其所以激變促禍者。尤相萬矣。請陳賀日子。爲先退定。然後上項三件事。一倂卽賜處分。敎以。陳賀日子。豈可因此退定。外此諸條。前已悉諭。何必更煩。
정조 10년 · 강
領議政金致仁。領府事鄭存謙。判府事徐命善。領敦寧洪樂性。左議政李福源。右議政金熤。聯箚賜批。
정조 10년 · 목
箚略曰。臣等誠不能以勦除國賊。言不足以感回天心。略控短箚。敢效援法之請。昨登筵席。更申沫血之忱。崇聽逾邈。臣等益復抑塞。而日前箚批中。一擧兩得之敎。實不勝爲聖明憂歎。噫。殿下始許於臣等者。爲公法也。(刀削)迺於始許之批。有此終靳之音。然則初旣許之。以禦臣等之口。末復靳之。必循一己之私。由前由後。殿下固兩失之矣。今乃敎以兩得。是豈大聖人不遂過之德耶。臣事緩請之罪。死固難贖。而(刀削)臣等雖被重誅。決不可承命。伏乞亟依前批。俾卽擧行焉。噫嘻。今番逆獄。振古所無。而治獄之疏漏。莫如今日。宇鎭之已承款。而直命酌處。不特爲刑政之大失。渠供中(刀削)卽結案也。罪人之已結案者。不爲用法。靳令傅生。自有鞫獄所未有也。至若寧鎭。卽是此獄之肯緊。從中綢繆。作爲紹介。往來指導。交傳機密。到今鉤詰之道。寧鎭爲先。而發捕之請纔上。撤鞫之命遽下。是殿下特以其父之故。不忍置之於法也。罪干惡逆。在法必誅。則豈可以有所牽掣。而不施當施之律乎。宇施典刑。寧加訊鞫。更不可留難而靳許也。嗚呼。夏秋以來。擧國臣民之悲冤痛恨。如不欲生者。今已半年于玆。而貫徹之冤。無地可暴。隱忍之痛。靡處往愬。只自腐心鐫骨。直欲籲天而無從。及伏見 慈聖諺旨。若曰症勢怪底。思之膽顫。至有廢膳却湯之擧。臣等竊以謂爲伊日此敎。是豈無所以而發也。臣等自奉是敎。心骨俱寒。崩隕益切。殿下每敎以疑無指的。噫。殿下以無指的爲敎。臣等亦以無指的不言。則儲君之讎。其將無日可復。臣民之痛。其將無路可洩。在今鉤得。雖沒把捉。而若夫藥醫乳媪之屬。實爲盤詰之階梯。伏願亟思所以明覈端緖之道焉。批以。如是縷縷。聽之支離。相持之際。徒涉欠誠之歎。卿等諒之。仍命遣史官傳諭。
정조 10년 · 강
同成均吳載純。大司成閔鍾顯聯疏。賜批。
정조 10년 · 목
疏略曰。臣等祗奉聖敎。入泮守齋。卽伏見昨日擧條下者。因大臣言。有他儒生勸人之命。臣等竊有微見相率陳章。仰備裁處。今此疏儒空館之擧。所秉者討賊之大義也。所被者悖儒之慘誣也。不敢晏然居齋者。亦非異事。大僚筵白之歸之於互相爭詰。自己處義及已往不追云者。恐未盡悉其本事委折而然也。曾在 肅廟朝。泮儒以朝臣章疏。有士習不美之語。相與拜辭神門。至勤 聖祖慰諭開釋之恩敎。然則以自己廉義。至於空館者。從古已然。況今諸生所執。不但爲一己之處義乎。臣等考諸太學故事。凡拜辭神門者。未蒙勸入。則終身不得入泮。若是者。恐非聖世美事。況他儒生。皆是參疏之人。而亦皆齊會。致罰於相羽等。則必不欲遽入。如是之際。 聖廟空虛。此豈非萬萬憂憫也哉。今此相羽等處分。旣嚴且明。獨於守齋一事。乃下他儒生勸入之命。其於緇衣授館之盛典。得無有損乎。伏乞亟寢成命。特賜敦勉。使之還入。以光聖德。以培士氣焉。批以。他儒勸入之擧。槪出於息鬧。況趙相羽等已勘罪。卿等勿辭勸入。勸入後草記。
정조 10년 · 강
同成均徐有隣疏請捲堂儒生。還爲勸入。賜批。
정조 10년 · 목
批以。僚堂批已言之。(刀削)(刀削)
정조 10년 · 강
吏曹判書尹蓍東上疏。賜批。
정조 10년 · 목
疏略曰。臣釋褐三十餘年。立朝從宦。歲月無多。班行諸彥。多不識面目。尋常近例。全未諳頭緖。今乃責之以鑑衡人物。甄別流品。眞所謂適越而北轅也。臣母篤老。新年恰滿八十。宿疾沈淹。離捨實難。抑又有情私之悲冤。臣之從祖故判書臣汲。屢當是任。輒被宵小之中傷。畢竟怨憾餘毒。重發於旣骨之後。至有使深藏之體魄。不得安厝於厚地。臣之視銓地如讎家。今何忍揚揚冒出。便同無故哉。臣早失所怙。厚受敎養。視之如父。念其立朝事君。俱有本末。淸操直道。爲世所重。一蹈機穽。厚招忌嫉。況臣不肖。乃敢唐突承膺於前人已敗之地。則其不旋踵。而狠狽顚踣。不知至於何境。又伏承昨日擧條。見差備局有司之任。尤萬萬惶懍。此尤臣難冒之一端。伏乞削臣本兼兩任。以淸官方。以靖私義焉。批以。疏末引義。無已屑越。卿其勿辭。入來開政。○政院以吏曹參議李集斗懸牌闕外。已至經宿。請重推。敎以。雖爲判書之勉出。堂上官之懸牌。有關國體。參議李集斗罷職。
정조 10년 · 강
有政。吏曹判書尹蓍東進。
정조 10년 · 목
以沈豊之爲吏曹參判。李時秀爲參議。朴廣源爲執義。李泰亨白師謹爲掌令。尹翊東金載翼爲持平。趙鎭宅沈銖爲正言。李在簡爲知敦寧。李在協爲判義禁。○再政。金峙默爲同敦寧。林永老爲肅川府使。李萱爲豐川府使。○三政。李★(土+甲)爲大司憲。李崇祜爲大司諫。
정조 10년 · 강
召見刑曹判書鄭昌聖于誠正閣。
정조 10년 · 목
政院啓言。罪人寧鎭就捕後。嚴刑取招。登對以奏之命。已至經宿。尙未捕捉。當該刑曹堂上請重推。敎以。臺啓之方張姑勿論。渠兄在鞫廳。則捉囚命下之後。尙不就捕。不但萬萬痛惡。聞下去積城地云。卽此一款。尤極凶頑。嚴飭該曹畿營。星火捉來。待捉來卽爲開坐訊問。若不直告。依鞫囚例。準二次擧行事分付。不卽捉囚。非該堂之罪。勿推。○敎曰。龍虎營在囚中李宇鼎。雖非應坐。其私探獄情之罪不可白放。移送刑曹定配。劉漢相不足責。放送。禁營在囚中善德。各別嚴飭。仍囚。訓御兩營在囚奴傔等。移送捕廳。詳探使役緊歇隨行久近。可放者放。可配者配。擧行形止草記。趙愿則雖云緊切。出入於復宇之門。而計在賣手。豈有與聞凶謀之理。李寅彬等旣勿論。處分宜無異同。以此意分付放送。俾作平民。禹夏疇則擅弄公貨之罪。雖不過爲賊復所使。此以歇治。何以懲他營校。移送刑曹嚴刑。勿限年遠地充定軍額。又敎曰。左捕廳在囚中連愛致斃之後。服毒根因。雖有已出之端緖。無異證絕。有難遽覈。許範文云起季順德氷福愛福艷具必漢等放送。張起柱出付畿營。更定配所。醫員等亦爲放送。賊復應坐中年未滿之類。臺啓雖出。決不可置之輦轂。且從施不在發配與否。亦爲出付畿營。依所定配所押送。明謙應坐之類。年未滿者。先爲發配。餘則臺啓收殺間。分囚左右廳。復謙奴婢在囚者。詳探緊漫。重者絕島爲奴。輕者放送屬公事分付。
정조 10년 · 목
承旨李秉模李度默黃昇源李祖承金魯淳金魯永啓言。顧今急變甫平。鞫案未了。雖以解網之仁。多付罔治之科。萬一死中求生之計。無所不至。則半夜 慈敎。幾日庭籲。將無及於旣安復危之勢。百世在後。當以今日朝廷爲如何。伏乞亟依初命。俾卽頒布。批以。勿煩。○再啓。今者之批。又是勿煩二字而已。若此不已。則院議之啓。便同臺閣之故紙。烏左其地近密而職出納也。一日在院。則亦不可一日無此啓也。此際伏見頒敎文中(刀削)聚首相顧。尤不勝驚惑之至。該房之繳還。至再至三。而一例靳許。輒復還下。殿下於此。又何爲而有此過中之擧也。臣等之言。卽是置辟之請。則次律之施行與否。固無關於其間。而若論敎文體段。必擧元凶處分。然後可以曉八方之聽。揭萬古之綱。今乃拔而不書。以沒其實。則中外大小之拚讀是文者。顧何以辨凶圖之所由。覷禍本之攸在也。又此還入。極知死罪。特加三思。姑依初本頒下焉。批以。勿煩。○三啓。顧今兪意愈邈。力請不已。終晝竟夕。惟啓草之不暇。而他餘出納之責。自不免擔却一邊。政院之體。壞自臣等。而殿下實使壞之也。臣等罔措之情。殆甚於庭籲之日。欲止則將無以立於天下。欲連則亦不知何所止泊。俯仰悶廹。實欲無生。敎文頒下。事係時急。而亦不得擧行。賀儀則可退。(刀削)竝乞採納焉。批以。勿煩。領敎文。自有體段。已用法已杖斃之類。元無擧論之例。況此事乎。卿等如以批語爲滋惑。則更攷館閣文程文苑黼黻等書也。○四啓。敎文一事。雖以已用法已杖斃之類。元無擧論之例爲批。攷之館閣文字。(刀削)外此諸逆。可援之例。不一而足。就最近例而論之。則國榮以未用法而書之。德相以已徑斃而書之。豈不以法雖未施。逆實爲首故耶。且如貞采煥億之島配荐棘。亦必大書無遺。若如批旨中所敎。則以謙宇鎭。皆可以未用法而拔之耶。伏願穆然深思。俾得大義少伸焉。批以。勿煩。
정조 10년 · 강
遣承旨詣 宗廟　永寧殿　社稷 景慕宮。奉審摘奸。
정조 10년 · 강
命箋文領納守令。當日下送。
정조 10년 · 목
敎曰。此時守令。不可一刻曠官。箋文領納後。皆令除辭朝當日下送。
정조 10년 · 강
命前戶判鄭一祥仍任。
정조 10년 · 목
鑄錢工役方張。不可輕遞故也。
정조 10년 · 목
持平尹翊東連啓。又啓言。申愷之罪。可勝誅哉。托爲賊宇之爪牙。(刀削)其凶謀陰計。爛熳綢繆之狀。昭不可掩。(刀削)其所鉤覈於愷者。不容少緩。請設鞫得情。又啓言。今番逆獄。凶復逆喆。爲之機括。到今鉤覈之道。在於寧鎭。情節之交通。陰謀之綢繆。皆出寧鎭之來往。則舍捨此寧鎭。更何鉤覈。請亟令王府。設鞫得情。(刀削)。(刀削)批以。不允。申愷事。院批已悉諭。檢擬長銓事。觀此添入措語。劖刻太甚。挺身二字。不可但以勒驅言。其心所左四字。除非懿溫。豈可容易用之。臺閣論事。貴在稱當。而爾乃率口噴薄。逕情直說。以傷忠厚之風。何也。亟停勿煩。禮堂事。近日筵中。屢示不槪之意。措語如院啓。猶未免過當。況此愛惜顧戀云云。下語太不着題。具書一出。萬目咸覩。以今日臺閣之擧措。謂得宜乎否乎。如是而使人心何以悅服。原啓欲速停。則固大善。不然。先從措語。斯速釐正。毋貽朝廷之羞。戶判事。政若禮堂擧行之迫於嚴命。遣辭雖示原恕之意。論勘終涉不當。亟停勿煩。又啓言。伏承批旨下者。聖敎截嚴。誨責備至。臣滿心惶恧。靡所容措。(刀削)添書句語。寔出公憤。而至於禮堂事。亦是共公之議。則身爲臺官。豈敢容易停啓。亦豈敢容易釐正乎。緣臣未能見孚於君父之致。何可一刻晏然乎。請遞臣職。批以。依啓。○正言趙鎭宅連啓。又啓言。申愷卵育於妖相。(刀削)凶謀逆節。爛熳同參之狀。昭不可掩。(刀削)其所究覈。專在於愷。請嚴鞫得情。施以當律。又啓言。今番逆變。醞釀排布。旣久且密。徒黨枝葉。宜不止於在囚諸賊。而鞫事未了。徑先撤罷。疏虞已無可言。而寧鎭則兩賊糾結交通。爲之階梯。昏夜去來。屛人密語之狀。旣出於囚供。則凶徒之覈出。隱情之鉤得。專係於此賊之盤問。請令王府。設鞫得情。夬施王章。(刀削)又啓言。逆復。以三十年將任。凡係靺韋之類。自稱武宗。莫不頤指揮使。至於閔義爀。乃以起廢之蹤。不思懲薤之義。專意謟事。親密之狀。已不可掩。雖以孼息定婚一事言之。年齒迥絕。殆不相敵。而恐咈其意。與之結約。儕類擧皆唾罵。物情久猶喧騰。此等之類。不可仍置。請前兵使閔義爀。施以削黜之典。批以。不允。申愷事。服毒根因。雖有連愛之招。連愛物故之後。此非猝乍間査出者。況事端之直接於愷。姑未現出。不允。檢擬銓長事。決不可如是勒說。驅諸用意之科。亟停勿煩。禮堂事。今日始見措語。與府啓大異。此則猶賢於情外驅勒。而擧行旣因迫不得已。則如是連啓。萬萬不當。速停勿煩。戶判事。府啓已悉諭。不允。閔義爀事。當賊復使氣之時。凡有干求。孰不屛息聽從。而乃於不相適之地。有此不知恥之擧。朝家於此弁。曾有生成之澤。如欲從後甄用。似此現發之罪。必須嚴加處分。在渠爲懲艾之道。在他亦爲取鑑之方。削黜失之太輕。施以徒配之典。又啓言。臣沫血義急。冒沒詣臺。略效言議。至於閔義爀事。而伏承聖批下者。誨責備至。臣滿心慚惶。無地措躬。渠以甄用之武弁。罔念生成之聖澤。密托賊復。專意謟附。乃於年齒不適之地。至有婚媾預約之擧。其陰附凶逆。顯售希覬之習。誠極叵測。揆以邦憲。竄配猶輕。緣臣生疏。未及裁量。其所臚列。自歸輕歇。致有太輕之批。施以徒配之敎。臣之擬律不審之罪。於是益著。何可一刻仍冒乎。請遞臣職。批以。所辭太過。勿辭亦勿退待。
정조 10년 · 강
藝文提學李命植求對。
정조 10년 · 목
政院以命植請對啓。敎以。酬應苦矣。何事請對乎。以所懷書入。命植啓言。臣製進頒敎文中。有十八字抹下之擧。欲借方寸之地。仰請反汗之音。今若拔去此一段。則文字不成體段。義理反致晦塞。賀儀隔宵。敢此求對矣。敎以。此非頻請之事矣。○敎曰。明日頒敎。旣命以權停例行禮。儀文亦宜省略。承傳出復位後。百官四拜節次除之。山呼後四拜亦除之。以俯伏興平身磨鍊。只行先後四拜事。分付通禮院。
정조 10년 · 목
同知館事吳載純等啓言。目下鎭安之方。惟在於慰諭空館之齋儒。使之還入。然後庶或有妥帖之望。更加勸諭於空館儒生。恐合事宜。敎以。予之問于大臣。大臣之如是對揚。俱出於息鬧。豈忽待士之道而然哉。今則趙相羽等。已勘配。方外諸生中。安知無如盧述者。承命入齋乎。卿等初不以入齋與否。問于諸生。何如是徑先草記乎。諸生之拜辭聖廟。爲日已久。其在事體。萬萬未安。不可但以空齋空館言。明日拜箋。又豈可無端闕爲。卿等知悉。依啓下擧條。卽爲擧行。如卽入齋。仍設食堂形止。卽爲草記。○載純等。又以諸生等終不入齋啓。敎以。疏錄旣過數千。則方外諸生。以處義之無異同。尙不入齋者。不可謂無所據。此則可見大同之論。何必歸之偏私乎。況屢次逡廵。猶可見士氣之不淺。他儒生勸入擧條。置之。卿等依舊例出至橋門。招集諸生。宣此批旨。仍以本事。業已洞悉。不待昭晰。自可昭晰之意。一體曉諭。卽令入齋。仍設食堂事。知悉擧行。近因此事。升庠不得設場云。而柑製亦未爲之。升庠勿拘齋日及殿座動駕。限內擧行。柑製再明日。弘文提學牌招。仍許通方外。因此又思之。疏頭韓濟裕。雖有停擧之命。疏下亦不下數百。則安知不以此引義乎。亦旣示意。停擧蕩滌。此外前後停擧人。一幷解停。擧行形止。卽爲草記。又啓言。諸生等以爲。伏奉聖敎丁寧諄複。昭晰慰奬。德意藹然。欽仰感激。不知何以得此於聖朝也。方今 宗社再奠。賀儀將擧。太學進箋。期在隔宵。臣等沐浴之義。慶忭之忱。有不敢膠守私義。拚棄廉隅。冒沒還入云。仍爲還謁神門。卽爲入齋。設行夕食堂。臣等與司成以下館官退去矣。
정조 10년 · 강
召見京畿監司徐有防于重煕堂。
정조 10년 · 목
有防啓言。安山郡囚推罪人鄭時永妻上言。全無近似於文案者。急於爲夫鳴冤。有此粧撰。不必深罪。而大抵此獄。初檢實因。則以內傷懸錄。覆三檢實因。則以被打懸錄。實因雖曰相左。脈絡各有所據。始雖參差。卒歸爛熳。均之爲時永之殺死唜乭者。較然明甚。雖因其妻之擊錚。有此査啓之判下。而考諸痕損。參以證招。獄案已成。更無疑晦。請依前訊覈。期於得情之意。申飭推官。敎以。來頭審理時。別具意見狀聞。又啓言。朔寧郡囚推洪烈曾獄事。大抵崔漢之老父。卽是烈曾之舊奴。渠亦生長其廊下。無異上典。崔漢之每年身布。烈曾以其上典替納者。非止一再。則名雖良妻之產。實則奴主之間。比諸家長雇奴之分。不啻懸殊。家長之打殺雇奴。猶不償命。況此烈曾之屢年奴畜。替納身布。以公以私。明有可據。當初烈曾。以眞木三打崔漢時無他看證。毛草惡伊。卽是緊切之證。而其招以爲。只見其爭詰。何處之被打。被打之幾次。初不目覩云。而其所納招。終始如一。外此傍眼。雖有占同。占同卽崔漢之同生。則不可謂公證。今因下詢。略陳淺見。而不可直斷以傅生。惟在處分之如何矣。敎以。曾閱獄案。今聞卿所奏。足可傅生。元犯洪烈曾。特爲減死定配。又啓言。龍仁縣囚推罪人金龍江獄事。一按檢狀。更無疑端。蓋必得。以龍江多年之雇傭。畜之如奴。今此必得之强姦。不待其夫之殺。自有應死之罪。則龍江之殺死必得。當不至於償命。人命關係。雖曰重大。法律明白。難以低昂。且李女處嚴訊更覈。題送檢狀矣。李女懷孕。不可施刑。故尙今遲待。而以兩檢文案觀之。不爲和奸。自可推知。且其和與不和。亦無關於本事之決否矣。今因屍親之擊錚。至承査啓之命。而恐不必更事鉤得獄情。自當有酌放之道矣。敎以。雇工一事。雖無定制。旣與常人差間。亦與奸所捕捉無異。特爲放送。又啓言。糧餉屯稅。事體較重。不以豐歉有所加減。第公田災處蠲稅。旣無異同。則餉畓之全數督納。實爲班駁。曾於癸卯。已有減給者。臣意尤甚邑中最被災處。依癸卯已例。量宜許減。亦爲災民息肩之道。請令該廳稟處。從之。又啓言。加平在囚李希景。以闕門付搒之罪人。承款結案。而月前逃躱。該郡將校李起三。誠心譏詗。幸卽捕獲。極爲嘉尙。昨年水原豐德之校。以劇賊重囚之捉得。俱蒙加資之典。則今此該郡將校。獨未蒙賞。似有抑鬱之歎。請依此例施行。從之。
정조 10년 · 강
刑曹判書鄭昌聖。參判金思穆。參議金履禧聯疏。賜批。
정조 10년 · 목
疏略曰。以逆復之招觀之。前後諸賊。脈絡相關。經驗不差方來之慮。無所不至。況彼寧鎭。名出賊招。情節未覈。而本曹刑訊。只是逃躱一款。若其逆節負犯。不敢擅問。亟從臺請。設鞫究竟。斷不可已也。且典獄之囚。雜犯混處。防守甚難。關係逆獄之罪人。豈可尋常拘禁。設鞫縱或姑徐。亦當移送捕廳。實合事宜矣。批以。勿煩。
정조 10년 · 강
命保放罪人宋樂休放送。
정조 10년 · 목
因義禁府都囚徒有是命。○刑曹。以趙相羽玄風縣。鄭遂龜谷山府。鄭遂麒新溪縣定配啓。○捕盜廳。以罪人許範文云起季順德氷福愛福艷具必漢。醫員朴泰益李廷老金宗鉉全致興等放送。張起柱更定配所次。出付畿營。賊復子好石重石。以年未滿發配次。出付畿營。明謙子壽億。以年未滿發配次。移送刑曹。復賊仰役奴忠男莫金。仰役婢占禮德伊等。絕島爲奴婢次。移送刑曹。以謙婢春丹屬公次。移送刑曹。明謙子鼎和弟得謙。仍囚左捕廳。明謙弟宜謙三寸叔善亨侄屢郞伊。移囚右捕廳之意啓。敎以。屢郞伊發配次。出付刑曹。○御營廳。以在囚罪人鄭尙濂姜師周。移送左捕廳啓。○禁衛營。以在囚罪人善德。嚴飭仍囚。得才移送捕廳。趙愿放送。禹夏疇移送刑曹啓。○訓鍊都監。以罪人鄭鶴濂鄭履貞趙性咸金彥國田海重。移送捕廳啓。
정조 10년 · 목
承旨李秉模李度默黃昇源李祖承金魯淳金魯永等啓言。庭請伏閤。有國何等大擧措也。八方驚動。萬姓犇遑。相與沫血而語者。謂必有大處分大收殺。而試觀國憂猶夫前也。禍機猶夫前也。(刀削)復此冒陳。惟願亟允前請。以爲收拾民心之道焉。○再啓。今之論者。或以爲聖心無感回之期。國勢有岌嶪之憂。與其相持乎不可得請之啓。無寧姑擧其島棘之典。以紓目下之危。繼以務積誠意。期於仰格之爲愈也。此言實有不然者。蓋臣等之言。民彝未滅之前。不容一日無者也。今若一停此論。則假使明日準其所請。天經地義。已熄於今日矣。(刀削)殿下於此事。不顧其失信於廷臣。又可保其旣島棘而旋置辟也耶。臣等尤所悶迫者。賀儀隔宵。敎文尙未正書。擧行實爲罔措。疾聲聯籲。伏乞幷允前請。以答群請焉。○三啓。臣等日夜之望。或庶幾得請於賀儀之前。不如是。則其所爲賀。終不免苟且之歸也。今則在此一啓。伏乞夬降兪音焉。幷批以。勿煩。
정조 10년 · 목
刑曹啓言。殺獄罪人李常俊之於金信默。初則慍其接待之慢忽。中則怒其洞罰之徵鍰。末乃因其訐訴捕廳。至有推捉之境。渠妻之徑產致斃。謂由於推捕之事。悲憤弸中。思欲一洩。昏夜持刀。突入內房。錯認信默之臥。遽蹴信默之妻。幼女之同在被中者。混被足尖之踢。原其本情。則意在於毆打信默。乃其行兇。則反在於無知稚女。揆以殺人之法。難免償命之律。嚴訊得情。斷不可已。金信默私行棘圍之罰。勒立廵更之卒。究厥所爲。誠甚無據。請照法勘處。殺獄事體。何等嚴重。而初檢傷處。誤換左右。致有三檢之擧。該檢官請令該府拿處。允之。敎以。元犯李常俊行凶。決知非用意故犯。而深夜突入士夫家內。作變至此。究厥所爲。萬萬痛駭。設令渠妻致命。雖由於金哥之作俑。旣無手殺之擧。則報讎一款。尤無可論。大抵人命之致傷。固分明。論以三尺。不可遽議原情之論。常俊更加各別嚴刑。期於取服。金信默。渠以京華班族。行此武斷之習。種種駭擧。不一而足。以至有棘圍之擧。而乖悖又極矣。況見辱於常俊。亦皆自取。以此以彼。若不各別嚴治。無以雪士族婦女之恥。無以禁無故平民之害。信默則刑配。
정조 10년 · 강
討逆陳賀權停禮爲之。仍頒赦中外。
정조 10년 · 목
領議政金致仁等。率百官陳賀進箋致詞。仍行 慈殿 慈宮及中宮殿賀禮。幷如儀。○頒敎文曰。賊魁旣戮。遄底掃蕩之休。邦典載稽。爰有播告之擧。聽予明誥。咨爾多方。自榮德逞至憯之謀。在 宗祊貽無窮之慮。(刀削)呈凶疏而播諸邇遐。蓋出胥動之計。京邦之逆雖殪。尙亂本之未除。洋瑮之獄旋興。痛賊勢之孔熾。蓋以化龍蛇之至意。未忍劓殄之無遺。其奈稟梟獍之群凶。猶自糾結之如舊。(刀削)逆賊善復。以奕世勳戚之裔。掌幾年鞱靲之權。爵秩已極於靺韋。於汝何負。戾氣素鍾於貪鷙。惟利是趍。知其惡貫罪盈。自分危疑之跡。雖以志滿意得。猶無饜足之思。乃懷罔測之圖。遂有不軌之計。托姻好而綢繆權相。國言已騰。以將任而關通(刀削)。路人所指。引女壻而附耳。方張密布爪牙。曁子侄而同心。孰能覷破窩窟。何幸諺敎之誕下。聿見廷討之始行。大義森嚴。賊亦爲之禠魄。明旨洞徹。物莫得以遁情。噫。指日擧事之謀。的有段落。曁論相談命之跡。若合節符。不待急書之斯呈。爰得叛形之已具。部曲之廣置中外。聞者心★(忄+雙)。財貨之遍結東西。渠又首服。百端伺隙。奚啻纘鼎之逆腸。二字逞凶。敢售能範之舊手。情節莫掩。蓋自衛所之察形。士女爭先快覩★(艹/膏)藁街之燃臍。又是窮天之極罪。忍襲逆夏之凶言。擧皆懷食肉寢皮之心。何足洩沫血飮泣之憤。明謙於(刀削)在復爲同堂之親。謂莫我人知。終始暗地之盤結。甘與國背馳。爛熳後日之經營。處腴閫而厚以苞苴。略無顧忌之意。引賊叔而通其聲息。全昩逆順之分。況於三道兵將擧之時。益著諸賊奴內應之驗。秩視貳卿。嗟。國恩亦孔之厚。(刀削)然猶前席半夜之言。曲垂朝家再造之澤。梟音庶戢。謂革心而圖酬。狼性難化。反隨賊而謀變。以謙以復之子。共濟其凶。旣蠢且頑。尙稽賊情之盡吐。於法雖坐。且待鞫案之斯完。宇鎭賦性妖邪。行已狡猾。恩榮早占於緋玉。罔念報刹之圖。勢力竊弄於家庭。敢萠荷杖之計。潛成頌功之啓。是可忍乎。密效(刀削)之功。將何爲也。迨鞫庭之盤問。果隱情之畢彰。(刀削)左右群賊之擧。亦皆發露無餘。作淵藪而云欲邀名。猶屬細故。離近密而謂如脫濕。抑獨何心。(刀削)矧逆弟如鬼如蜮之狀。渠亦無辭。斯皆以罪則當誅。豈容在法而或屈。五九月悲冤愈切。幾登搢紳間交章。一二逆鋤治先行。姑從現發者致討。(刀削)善復凌遲處死。 明謙遲晚後。出付軍門梟示。以謙宇鎭在囚未決。誅討只行於大憝。實幸紓肘掖之憂。逮繫不及於餘人。亦軫安反側之意。苟非 慈旨惻怛。樹我將墜之倫網。則何國勢鞏安。弭此幾迫之禍亂。始也變在呼吸。默運塞淵之衷。今焉措諸泰磐。共戴巍赫之烈。體 仁元聖母之德。幾勞保護之慈。想 陟降皇祖之心。詎緩告布之擧。宗社之慶莫大。雷雨之澤宜施。自本月二十二日昧爽以前。雜犯死罪以下。咸宥除之。在官者各加一資。資窮者代加。於戲。大亂凌夷。群情屬懲創之會。舊汚悉滌。新化佇㴠育之休。藝文提學李命植製進。○因義禁府赦單子。敎以。柳光璧李運祥取招勘放。李啓春李春英朴晉陽幷蕩滌。洪文泳罷黜。旣無前例。且當赦典放。閔百恒待拿來勘放。未至配所罪人。何不書入。安北縣遠竄罪人趙㻐放送。兵使罪名。歲抄已例解。監司宜無異同。一體蕩滌。○因吏兵批歲抄單子。敎以。前主簿金亨麟車信用。前都事柳橚。前郡守鄭東元。前縣監柳詢幷敍用。前留守朴祐源蕩滌敍用。前府使鄭益祚。前奉事李玄謙。前郡守沈禧金思義。前縣監洪尙德鄭龍祚朴尙春李宅永。前牧使柳甲基。前判官金再郁。前醫官方泰逈幷減一等。前縣監蔡敏恭任璸幷職牒還授。前牧使李重馥沈基泰。靈巖郡守李尙訥。安東府使柳義養。前府使崔光璧李潤慶白東俊。前縣監申思運幷降資蕩滌。前捕將李漢昌。前內禁將許冥幷敍用。北兵使李漢豊降資蕩滌。前僉使林潤起減一等。前營將閔致協。前宣傳官李仁默幷給牒。○因前兵使蔡濟恭歲抄單子。敎以。不過尊國體重考績之意。所失在道伯。旣遇赦蒙放。則可謂毛將焉傳。給牒敍用。○因平安前監司奪符宣傳官狀啓。敎以。遇赦已蒙宥。勿爲奪符。宣傳官都事先爲還來。前佩密符。使之親納事。令兵曹騎撥行會。
정조 10년 · 강
院議啓辭。付丙還下。
정조 10년 · 목
承旨李秉模李度默黃昇源李祖承金魯淳金魯永等啓言。是日何日也。百僚咸造。大誥誕宣。有血氣具秉彝者。孰不曰倫常旣晦而復明。 宗國旣危而再安。欣欣然蹈舞而相慶也哉。臣等飮沬之衷。到今日而益激。沐浴之義。比前日而尤急。賀儀纔撤。啓牘隨逞。歡忭之餘。憤痛倍切。兹又冒死繳納。惟聖明亟降兪音焉。
정조 10년 · 목
領議政金致仁等啓言。臣等奉箋蹈舞獻賀于大庭。退聽輿誦。上自卿大夫。下逮胥吏儓隸。莫不欣欣然相告曰。惟兹之賀。繄誰之功。我 王大妃殿下。在周太姙。在宋宣仁。奧自 先朝。克配宸極。乙丙間翊聖之功。永有辭於天下後世。十年長樂。一心 宗國。凡所以化宮闈廣儲嗣之道。靡不用極。式至今日。 諺敎誕降於中夜。大義昭揭於昏衢。首尾屢千百言。諄複乎報國讎而除亂賊。惻怛乎却珍劑而廢常膳。誠透金石。辭感豚魚。於是乎具僚震恐。而懲討始行。乾道孔昭。而罪人斯得。懸首于街。燃臍于巿。王章亟擧。輿情少洩。而回想今日以前。國勢岌岌。一髮累碁。未足喻其危。不大聲色。不勞干戈。措一世於泰山磐石之上。噫。盡藍田之玉。悉楊州之金。不足以形容其萬一。而凡有匪常之功。必有匪常之號。從古已然。今若不誕擧徽稱。克闡 慈德。則其何以少答贊頌之忱。在殿下揄揚之孝。亦豈無缺然者乎。臣等匪不知 慈聖撝謙之懿。遠邁塗莘。而大德終不可泯也。群情終不可遏也。又況我 仁元聖母。受號於我 寧考者。至于八而不辭。 仁元聖母之不辭。我 慈聖其可辭之乎。伏願入告 東朝。亟降兪音焉。敎以。日前筵中。聞卿等言。入告 慈殿。則 慈敎若曰。今番諺敎之書下。出於千萬不獲已之擧。以予平日所執。豈欲行此非常之事。而特以禍機之迫在頃刻。不遑他顧。敎諭大官。一則爲國家。二則爲國家。斷斷此心。庶幾 陟降之監臨。然猶自顧悚然者。諺敎之一下再下。頻示外庭。殊非命令不出之義。或恐有違 先大王遺意。今兹云云之議。此何說也爲 敎。予仍以大同之輿誦。不可終孤。且況雖非今番事。乙丙以後。 宗國之得有今日。是誰之賜也。伊後揄揚之擧。寧或虛徐。而每因 慈德之撝謙。未免始請而終止。今又豈可一向靳許之意。縷縷力請。而 慈意堅定。汔未感回。耿耿之極。有難遲待。昨夜知申入侍。有筵敎之謄示卿等者。到今卿等積誠回聽之方。無出於追述丁卯故事。而予方更又躬進 慈殿。從傍申請矣。
정조 10년 · 강
賓廳請上 尊號于 慈殿。慈殿以諺敎下批。
정조 10년 · 목
領議政金致仁等啓言。 宗國之賴有今日。伊誰之賜。呼吸之危。轉以造次。磐泰之安。措諸無彊。縟儀載擧於長樂。大誥誕宣於中外。群黎百姓。咸曰慈德。而況於臣等之情乎。而況我聖上出天之孝。致隆之誠乎。欲報之恩。天地難名。敢以一國大同之論。 先朝已行之禮。祗修賓啓。仰冀導達。竊庶幾 止慈之念。必有所感動於聖上至切之懇。 兪音之降。不俟竟日。及奉批旨。以入告 慈殿。而慈德撝謙。訖未感回爲敎。臣等憮然失圖。寸衷益激。惟我 慈殿。以女堯聖。履周姙尊。凡所以保護聖躬。維持國勢。殆兹三十年所。麟謙之表裏危逼。榮德之前後醞釀。而率卒莫敢售其計者。不惟我聖上神機乾斷之默運廓揮。其所旋轉回斡於壼闥簾幃之間者。何莫非慈覆之天。臨之在上乎。乃若今日之變。凶圖逆節。又不啻千萬於獜麟謙榮德之時。而朝廷乏炳機之人。禍亂迫燃眉之急。(刀削)挾將相而覬覦。賊復爪牙。布肘腋而狺伺。或扮客商之樣。而(刀削)或邀怪誕之類。而(刀削)不忍聞之擧。肆然和應。部曲已成。倘非半夜之 諺敎。洞示懲討之大義。丁寧乎賊勢之熾張。惻怛乎夏秋之悲冤。不啻若耳提面命。則雖有臣等萬輩。顧何補於一髮之危哉。聖人之功。春秋爲大。而十行 慈旨之森嚴明正。可以匹美麟經。永懼夫亂臣賊子。不但止於一時掃平之功。四百年 宗社再造者 慈聖也。億萬世景運丕啓者 慈聖也。之功之烈。彤管之記。何足揄揚萬一。而聖上崇奉之孝心。臣民頌戴之輿情。若非範金縷玉。模畵形容。則更於何而少伸忱誠哉。昔我 仁元聖母。八膺顯號。而或因 先朝至懇。或從大庭呼籲。始雖以謙抑之德。暫斳兪音。終亦以慰答之心。快賜勉許。今日聖上之懇。卽 先朝當日之誠也。臣等之請。卽 仁元已行之禮也。以 慈聖淵深宏達之度。豈忍使聖上不能繼述 先朝之事。亦豈忍使臣等不能以 先朝諸臣之事 先朝之事 仁元聖母者。事我 慈聖乎。一日不得請。則是臣等一日之罪。二日不得請。則是臣等二日之罪。得請之前。決無退去之理。伏乞 慈聖。亟降兪音。以成聖上之孝。以副臣民之望焉。 批旨曰。予意悉告於主上。今番諺敎。急於爲 宗國。不顧區區微執。屢次頻下於外庭。至今思之。愧悚之外。呼吸急變。殲巨魁之後。雖似少弛。尙有未了當之事。而料外聞卿等所請之言。尤爲瞿然。未亡人有堅定之意。其速止之。○致仁等再啓。臣等猥將擧國之請。仰冀 慈天之格。伏承 批旨。未蒙兪音。相顧愕貽。臣等聞坤元之化。必稱於資生。帝王之孝。莫大於顯親。國之有今日。繄誰之賜。近日事出於難言之地。急變起於肘腋。危機迫在呼吸。倘非我 東朝半夜宣綸。(刀削)俾亂萌之逆折。則將置國家於何地乎。由是罪人莫逃。凶謀悉露。鎭一世之危疑。鞏萬年之丕基。此誠 宗社莫大之洪休。古今罕有之盛烈。一國臣民。咸願歸美。思以被之管絃。勒諸金石。而伏讀 批旨。乃以未了之事爲 敎。從古治逆之法。鉤覈雖或未盡。惟以 上告之爲急。不抅獄事之未竟。餙慶之事。不容少緩故也。縱殿下斂神功而不居。奈聖上抱誠孝而莫伸。豈以 止慈之盛德。不念體下之至仁耶。兹又相率申籲。冒瀆 深嚴。伏乞俯諒聖孝。亟允群請焉。 批旨曰。俄者諭意矣。何以復有如此之言乎。速爲退去。○致仁等三啓。 批旨曰。連請何爲矣。不諒未亡人之意而煩瀆。誠爲慨然。勿復爲之。以便予心。
정조 10년 · 강
命討逆慶科。以來月推擇。
정조 10년 · 목
禮曹。以討逆慶科應行前例啓。敎以。庭試自是次第擧行之事。依草記施行。日子。以來月念前後推擇。以此卽爲知委。又啓言。庭試吉日。卽令日官推擇。則文武科初試來十七日。殿試同月二十四日。放榜二月初二日卯時爲吉云。請知委擧行。敎以。庭試日子。雖命以念前後擇入。而初試日子之以十七日磨鍊。似涉太近。以二十四日退定。殿試更爲推擇。先以初試日子。撥馬行會。○敎曰。草記批旨。初試之除與不除。初無下敎。而擇日草記中。自下勘定。難免不察。先此取稟時。以只封方物有下敎。則更以物膳封進事。無端草記。尤涉疏忽。禮曹當該堂上遞差。情勢亦宜曲察。亞堂許遞。待講坐事畢。政官牌招開政。以在京無故人差出。待下批仍卽牌招察任。
정조 10년 · 강
罷晉州牧使李白圭等職。
정조 10년 · 목
吏曹啓言。晉州牧使李白圭。牙山縣監林元浩。漆原縣監李德胤。俱以三年窠守令。兩次居中。不治可知。請幷依例罷黜。藍浦縣監宋景煥。以稍稍知方。久益或勝爲目。連源察訪李益瑞病或自損爲目。則幷宜置下考而置諸中考。殊無嚴明殿最之意。請該道臣推考。該守令察訪幷罷黜。允之。
정조 10년 · 강
有政。吏曹判書尹蓍東。參議李時秀。兵曹判書金履素進。
정조 10년 · 목
以金履成爲持平。李在學爲兵曹參判。尹塾爲都摠管。蔡弘履爲副摠管。李漢泰爲訓鍊都正。○再政。以李命植爲禮曹判書。金峙默爲參判。
정조 10년 · 강
大司憲李★(土+甲)。 大司諫洪秀輔。執義朴廣源。掌令李泰亨。持平金載翼金履成。正言沈銖趙鎭宅聯箚。賜批。
정조 10년 · 목
箚略曰。臣等名添臺閣。雖尋常袞闕。猶當覆難。(刀削。)至若慈敎中一段事。今日臣子腐心痛骨。正在於此。一二言者。請加盤覈。則殿下以疑無指的爲敎。惟其疑也。故請從其可疑之跡。而究其所以指的之處。如逆醫乳嬭之屬。先請盤問者。亦以比耳。亟命有司。俾盡嚴覈之方焉。噫。寧鎭之捨王府而付該曹。刑章之乖當。已無可言。而宋樂休放送。有乖獄體。臣等謂姑勿放送。以待決末宜矣。批以。勿煩。
정조 10년 · 강
館學儒生進士韓啓重等一千八百四十七人上疏。賜批。
정조 10년 · 목
疏略曰。伏閤之餘。所得請而勉從者。不過降等而止。喆宇以謙諸賊。則不欲因緖而覈根。今日朝廷擧措。不知復君讎討國賊之爲急先務耶。嗚呼。窮天之痛。極地之恨。未有如五月變喪。而慘毒之禍。至於九月而極矣。試以 慈敎觀之。則國言之喧騰輿情之愈激。今乃大覺其有以。宮禁事秘。臣不敢知。然是必有鑄張和應。以逞陰圖者。存於其間。而殿下每於廷臣請覈之章。必以無的下批。的者。無疑之謂也。若其無疑。則直當誅之。何事於覈。伏願內自左右近密之人。外至終始議藥之官。一幷嚴加鉤詰。大行天討。以洩人心焉。從古凶國之徒。必先不利於國本。故自辛壬之禍變。以至丙丁之凶醜。同條共貫。心法相傳。復作於今日。則儲嗣誕降之前。已有陰移國本之計。(刀削)尙喆宇鎭以謙等諸賊。嚴鞫得情。夬正王法焉。批以。勿煩。爾等退修學業。
정조 10년 · 강
命關西守令上疏。還下送。
정조 10년 · 목
敎曰。關西守令上疏中。有大段不審。而初旣矇然捧入。致煩提敎。而又不登時。論題於書目下送。以此以彼。做錯大矣。該房承旨從重推考。原上疏還下送。
정조 10년 · 목
敎曰。諸般賞典。各有句管。則禁御軍兵賞格。自戶曹擧行。前所未有之事。罪在政院誤書判下之致。後弊所關。不可無飭。當該承旨推考。別單勿施。更自各其本營。修整以入。該曹之無一言往復該房者。亦爲駭然。當該堂上推考。
정조 10년 · 강
召見時原任大臣及藥院都提調提調于誠正閣。
정조 10년 · 목
領議政金致仁等曰。臣等以揄揚 慈徽之請。累啓。 東朝。尙未蒙允。輿情之抑鬱。轉而益深。伏願務積誠意。期於回聽焉。予曰。 慈心堅定。萬無感回之望。予朝夕導達。而尙無許可之 敎。予方繼此仰懇矣。致仁等曰。臣等不得請則不得退。昔在先朝。 仁元聖后尊號時。 慈意亦不許可。而 先朝積誠導達。終至丕膺 顯號。此正殿下繼述之事也。予曰。雖非卿等之言。以予闡揚之忱。豈不思轉回之方乎。卿等退去。第須連啓也。
정조 10년 · 강
慈殿以諺敎下庭啓批旨。
정조 10년 · 목
領議政金致仁等。率百官啓于 慈殿曰。惟我 東朝殿下。佑翊聖躬。實惟 先大王之若心止慈是遵也。凡今廷臣之顒祝 東朝。亦惟 先大王之盛德至善不忘也。相率齊籲。連日强聒。而不知止者。蓋欲追 先朝裕昆托重之 盛意。伸當宁顯 親歸美之至懇。伏願穆然三思。亟許臣等之請焉。 批旨曰。因卿等請之不止。病中用心。誠難矣。速爲出去。○再啓 批旨曰。連悉諭意。其止之。○三啓 批旨曰。未亡人之意。已悉告於主上。斯速止之。以便心焉。○四啓 批旨曰。俄已言之。勿復爲之望也。○五啓 批旨曰。所請事如可聽之。豈屢次如是乎。斯速退去。○六啓 批旨曰。未亡人斷斷若心。非所改矣。速止之。以安病心焉。○安川君烓等。啓于 慈殿曰。 宗社之得有今日。莫非 慈德之攸賜。則外庭諸臣之連請 徽號。俾得揄揚。寔是擧國之輿情。況臣等忝在屬籍。其所祈祝。尤當如何。伏乞卽允諸請焉。 批旨曰。朝廷之請。酬應且苦。卿等亦爲此擧措乎。速爲退去。(刀削)
정조 10년 · 강
遞禮曹參判金峙默。以李崇祜代之。前望也。
정조 10년 · 목
誓戒在今夜。而峙默聞有實病故也。
정조 10년 · 강
命大司成罷職。齋任停擧。幷分揀。
정조 10년 · 목
大司成及齋任處分。當有闊狹之意。昨於臨軒。已設言於諸生。諸生梗生之論。亦非泮長齋任所可力沮。況今事旣妥帖。故有是命。(刀削)(刀削)
정조 10년 · 강
大司諫洪秀輔上疏。賜例批。